הוועדה המשותפת לוועדת החינוך ולוועדת הכספים לדיון בפרק ט"ז-שונות-59 מחוק ההסדרים, כנסת 17, פרוטוקול מספר 1, 2006-05-30 09:00

מיכאל מלכיאור: בוקר טוב.

מיכאל מלכיאור: אנחנו קוראים לפתיחה של ישיבה משותפת לוועדת החינוך ולוועדת הכספים.

מיכאל מלכיאור: לפי החלטת ועדת הכנסת, הוועדה המשותפת מתקיימת בראשותי.

מיכאל מלכיאור: יש 14 חברים בוועדה המשותפת, אבל גם מי שלא חבר מוזמן להשתתף בדיון, וכשתהיה הצבעה 14 החברים יוכלו להצביע, ואנחנו נקבל החלטה היום.

שלי יחימוביץ': נצביע היום?

מיכאל מלכיאור: כך אני מתכוון לעשות.

שלי יחימוביץ': מעולה.

שלי יחימוביץ': היו”ר מיכאל מלכיאור: אני לא חושב שהסוגייה הזאת לא כל כך קשה, לכן אני לא רואה סיבה למה אנחנו לא יכולים להגיע להסכמה ולהצביע היום.

שלי יחימוביץ': יש פה נציג של האוצר?

שלי יחימוביץ': מה הבקשה?

יהודית גידלי: אפילו שניים.

מיכאל מלכיאור: תסבירו לנו מה הבקשה ולמה היא כדי שכולם יבינו.

מיכל צוק: בוקר טוב.

מיכל צוק: מדובר בחוק חינוך חינם לילדים חולים השוהים בביתם או בבית חולים לפרקי זמן ארוכים מן התקופות הנקובות בחוק.

מיכל צוק: ההצעה בתיקון היא להתלות את תוקף החוק ולדחות את התחילה שלו בשנתיים, ובהתאם לתוקף החדש שמוצע לתקן את שאר המועדים שקבועים בחוק.

מיכאל מלכיאור: תסבירו את החוק, למה אתם רוצים לדחות.

מיכאל מלכיאור: תנו לנו קצת כלים להגן עליכם.

יצחק קדמן: כמה פעמים הוא כבר נדחה?

מיכל צוק: החוק נדחה, למיטב ידיעתי, פעמיים בעבר, וזאת הפעם השלישית.

מיכאל מלכיאור: יש לי חשש שד"ר קדמן כבר ידע את התשובה, אבל הוא רצה פירוט.

מיכאל מלכיאור: אני רוצה תשובה עובדתית: הרי הדחייה האחרונה הייתה עד תחילת שנת הלימודים תשס"ו, לפני שנה – איך יכו להיות שלא התחילו להחיל את החוק?

מיכאל מלכיאור: אני רוצה רק להבין.

מיכאל מלכיאור: אם הייתה דחייה בשנת 2002 למשך 3 שנים עד תחילת שנת הלימודים תשס"ו, למה לא הפעילו את החוק השנה?

מיכאל מלכיאור: אולי תוכלו להסביר לי, משרד האוצר, משרד החינוך.

מיכל צוק: אני אתייחס לזה בקצרה, השאלה צריכה להיות מופנית למשרד החינוך שאמון על החלת החוק.

מיכאל מלכיאור: אני אשאל בהחלט את משרד החינוך.

מיכל צוק: מבחינה עובדתית כולם יודעים שההצעה המקורית שהוגשה לכנסת ולא עברה הייתה בתחילת שנת הלימודים תשס"ו- -

מיכאל מלכיאור: איזו הצעה?

מיכל צוק: תיקון של חוק ההסדרים.

מיכאל מלכיאור: זה שיש למישהו במשרד האוצר מחשבות כאלה ואחרות זה עוד לא הופך לחוק במדינת ישראל.

מיכל צוק: אני מסכימה, רק שמבחינת המועדים זה לא שנזכרנו- -

מיכאל מלכיאור: זה כן, כי אם הייתם רוצים את זה הייתם צריכים להכניס את זה לחוק ההסדרים שנה לפני זה.

מיכאל מלכיאור: גם במקרה שהכול היה תקין פה, ולא היו בחירות חוק ההסדרים היה נכנס לתוקף חצי שנה אחרי תחילת החלת החוק.

מיכאל מלכיאור: לכן באמת לא נזכרתם בזמן; ברור שזה בגלל הדאגה לילדים החולים.

מיכאל מלכיאור: אני יכול לקבל הסבר ממשרד החינוך?

מיכל צוק: גם היום משרד החינוך משקיע סכומים ניכרים ונותן מענה לנושאים שבו החוק מטפל הן בטיפול של תלמידים בביתם והן בילדים מאושפזים בבתי-חולים.

מיכל צוק: הם יוכלו לפרט, ואם יהיה צורך לחדד את הסכומים נשמח לעשות את זה.

מיכאל מלכיאור: אני שאלתי על החוק.

מיכאל מלכיאור: זה שמשרד החינוך עושה הרבה דברים מצוינים זה בוודאי ראוי לשבח והלל, אבל אני שואל על החלת החוק.

מיכל צוק: אני מפנה את תשומת לב יושב ראש הוועדה וחברי הכנסת לסעיף 7 לחוק, שקובע שהחוק מוחל באופן הדרגתי, והתחלתו הייתה צריכה להיות בתשס"ו, ולא שהחוק יושלם בשנת הלימודים תשס"ו ביישומו המלא.

מיכל צוק: לכן הצעדים שנוקט משרד החינוך שהם סכומים ניכרים, והם צעדים נכונים ויפים נותנים מענה לשאלה שאתה הצגת.

מרב ישראלי: הבעיה היא שהם לא התקינו תוכנית שהיו צריכים להחליט עליה.

מיכאל מלכיאור: גם לפני החוק אני בטוח שעשו במשרד החינוך למען ילדים חולים.

מיכאל מלכיאור: זה לא שייך לנושא של החלת החוק.

רונית תירוש: אבל המשרד פועל - -

מיכל צוק: לכן אני אשמח לשמוע.

מיכאל מלכיאור: יש כאן כמה נציגים ממשרד החינוך, אבל האחראית היא לאה שקד.

דב חנין: אתם אומרים שהתוספת התקציבית הדרושה ליישום החוק- -

מיכאל מלכיאור: לזה נגיע.

דב חנין: בהמשך למה שאמרת שאנחנו מדברים בשנה הקרובה על התחלת המהלך של יישום החוק, הסכום הזה איננו מדבר התחלת המהלך, אלא על כל יישום החוק.

מיכאל מלכיאור: זה ברור.

דב חנין: בשנה הקרובה הסכום שמדובר עליו הוא נמוך בהרבה.

קריאות: כמה?

מיכאל מלכיאור: את זה אנחנו נשמע ממשרד החינוך כי יש לו תוכנית יישום.

מיכאל מלכיאור: אנחנו נשמע בדיוק את כל הסכומים הדרושים לעצור את הדבר הזה.

רונית תירוש: אני עוד לא הבנתי למה יש דחייה מצדו של האוצר.

רונית תירוש: מה הנימוק?

מיכל צוק: במסגרת סדרי העדיפויות של הממשלה על הקצאת המשאבים היא ראתה שהמשרד מפעיל תוכניות ושעות לימודים לתלמידים שמאושפזים בביתם ובבתי חולים, ובשל תוספת המקורות הנדרשת, שכמו שאמר חבר הכנסת חנין, מיועדת ליישום מלא של החוק – עשרות מיליוני שקלים בשנה – הוחלט לא לבטל את החוק, אלא פשוט לדחות את התוקף שלו בשנתיים.

מיכאל מלכיאור: נשמע את האחראים ליישום החוק.

מיכאל מלכיאור: משרד החינוך, בבקשה.

יבינה זכאי: אני מהלשכה המשפטית של משרד החינוך.

יבינה זכאי: מיכל מהאוצר פירטה את הרקע המשפטי- -

מיכאל מלכיאור: היא לא פירטה שום רקע משפטי.

יבינה זכאי: מה החוק אומר.

יבינה זכאי: אני לא אחזור על זה.

יבינה זכאי: אני רק אומר שיש התחלה של היערכות.

יבינה זכאי: עמותת תללי"ם פועלת בהקשר של ילדים חולים בביתם- -

יצחק קדמן: מה הקשר?

יצחק קדמן: זאת עמותה, זה לא חוק.

יצחק קדמן: אתם מטעים פה כל הזמן.

יצחק קדמן: אתם רוצים כל הזמן נדבות.

קריאות: - - -

יבינה זכאי: אתם תשמעו את כל הפרטים גם התקציביים וגם המקצועיים מאנשים פה, אני לא נכנסת לפרטים.

יבינה זכאי: אני רק אומרת שכשאומרים שהחוק לא מיושם בכלל זאת אמירה עובדתית לא נכונה.

יבינה זכאי: כי בפועל יש דברים בשטח.

מיכאל מלכיאור: את משפטנית, את לא פה כדאי להגיד שיש דברים בשטח.

זבולון אורלב: את משפטנית?

זבולון אורלב: את מבקשת דחייה, ואת אומרת שהוא מוחל?

יבינה זכאי: סליחה, אני לא אמרתי - -

זבולון אורלב: את צריכה לומר דברים מדויקים.

מיכאל מלכיאור: כשאת אומרת "יש דברים בשטח" זה לא יישום של חוק במדינת ישראל.

זבולון אורלב: הנושא זה יישום החוק, אל תתחמקי.

מיכאל מלכיאור: את באה לכאן כמשפטנית.

יבינה זכאי: אני ממש לא מתחמקת, אני מנסה לומר שאם מחר בבוקר יתקבל מהאוצר תקציב של 70 מיליון אפשר יהיה ליישם את החוק- -

מיכאל מלכיאור: לא, לא, לא.

מיכאל מלכיאור: החיוב ליישם חוק זה בין אם מקבלים מהאוצר או לא מקבלים מהאוצר.

שלי יחימוביץ': גם לא צריך 70 מיליון השנה.

מיכאל מלכיאור: הייתה לי תמיהה כשקראתי את החומר, עכשיו אין לי תמיהה, עכשיו יש לי ביקורת נוקבת על משרד החינוך, אני לא מבין מה שאת אומרת.

מיכאל מלכיאור: יש חוק במדינת ישראל, לא יכולה להיות הפקרות.

מיכאל מלכיאור: לא יכול להיות שמשרד החינוך לא מיישם חוק.

מיכאל מלכיאור: לא עושים דברים בשטח.

מיכאל מלכיאור: ודאי עושים דברים בשטח בכל מיני תחומים גם לפני שנת 2001, אני בטוח שמשרד החינוך עשה דברים למען ילדים חולים.

מיכאל מלכיאור: לא זאת הנקודה - לא התקשרות עם עמותה זאת או אחרת.

מיכאל מלכיאור: משרד החינוך מחויב, על-פי חוק, לפי תוכנית ליישם את החוק מתחילת התשס"ו.

מיכאל מלכיאור: הפרצופים שלך לא מוסיפים תשובה.

יבינה זכאי: כל מה שאתה אומר נכון, אבל אנחנו לא יכולים לעבוד בלי תקציב- -

יצחק קדמן: יש לכם כסף, אתם רק לא מחילים את החוק.

יצחק קדמן: אומרים לכם מה להגיד בישיבות האלה.

מיכאל מלכיאור: עורכת הדין זכאי-בראונר, אנחנו רושמים שהנציגה המשפטית של משרד החינוך אומרת בפני ועדת החינוך והכספים שאי אפשר ליישם חוק שמחויבים ליישם במדינת ישראל מכיוון שאין תקציב.

מיכאל מלכיאור: זה מה שאת אומרת לנו?

יבינה זכאי: זה לא חדש- -

מיכאל מלכיאור: בשבילנו זה חדש.

יבינה זכאי: אי-אפשר ליישם חוק בלי כסף, זה לא דבר שהמצאתי.

יבינה זכאי: יש כספים מתקציבי המשרד שמיועדים לחוק הזה באופן חלקי; מה גם שהחוק אמור להיות מיושם באופן חלקי, מדורג ופרוש כפי שאמרה נציגת האוצר- -

מיכאל מלכיאור: עכשיו את אומרת משהו אחר- -

יבינה זכאי: אני לא אומרת בינתיים כלום, אתם לא נותנים לי לומר שום דבר.

יבינה זכאי: אני מנסה לומר שיש כספים מתקציבי המשרד שמיועדים באופן חלקי ליישום החוק.

יבינה זכאי: אדוני צודק שאין יישום מלא של החוק - -

יצחק קדמן: אין יישום בכלל.

יבינה זכאי: לא נכון.

שלי יחימוביץ': למה אתם לא נותנים לה לדבר?

שלי יחימוביץ': אני רוצה להבין מה קורה פה.

שלי יחימוביץ': אני לא מסכימה עם אף מילה שלה, אבל תנו לה לסיים.

יבינה זכאי: המציאות היא אולי מצערת, אולי לא הכי נחמד להגיד אותה, אבל אני אומרת מה יש ומה אין.

יבינה זכאי: אין צריכה להגיד ביושר מה קורה, אני לא יכולה ליפות את המציאות.

יבינה זכאי: גברת שקד בקיאה במספר התלמידים, והיא יכולה לתת לכם סקירה על מה שקורה ומה יכול לקרות- -

מיכאל מלכיאור: נשמע את גברת שקד.

יבינה זכאי: אגב, לגבי התוכנית שמרב הזכירה, יש תוכנית מגרה כמעט מושלמת - -

מרב ישראלי: אבל זה לא לפי החוק.

יבינה זכאי: נכון, אבל בשביל ליישם תוכנית צריך תקציבים.

יבינה זכאי: יש כאן אדון מאגף התקציבים שמוכן לדבר על מספרים.

יבינה זכאי: העמדה שלנו היא ממש לא רוצים וצריכים, ואפשר לדחות את תוקפו של החוק.

יבינה זכאי: זאת לא העמדה.

יבינה זכאי: העמדה היא שבתוספת תקציבית זה ייושם ממחר בבוקר.

מיכאל מלכיאור: את אומרת מצד אחד שאתם כן מתחילים ליישם את החוק, ומצד שני את אומרת שאתם לא יכולים ליישם את החוק מכיוון שלא העבירו את התקציבים.

מיכאל מלכיאור: אני לא רוצה להיכנס לזה יותר, אני חושב שהבנתי.

מיכאל מלכיאור: אני מבקש לשמוע מד"ר לאה שקד, המפקחת הארצית של שירותי חינוך מיוחד.

מיכאל מלכיאור: אני מבין שלקחתם על עצמכם את הטיפול בנושא ילדים חולים.

מיכאל מלכיאור: תסבירו לנו עם מספרים מה יש לנו ומה אין לנו היום, ומה החוק ייתן לנו בתוספת למה שיש היום.

לאה שקד: נכון להיום אנחנו עובדים ב- 28 בתי-חולים ברחבי הארץ; יש לנו 153 כיתות בבתי-הספר, ועוד 33 גנים שהם לא בזיקה ישירה לחוק הזה, אלה גנים במכונים להתפתחות הילד, והחוק לא התייחס אליהם באופן ישיר, אבל משרד החינוך מתייחס אליהם גם כאל תלמידים חולים.

לאה שקד: חלק ניכר מתקציב הפעילות שאנחנו עושים בתוך בתי-החולים ניתן מכספי המשרד, חלקם לפני יישום החוק מקדמת-דנא.

לאה שקד: בשנת הלימודים תשס"ג קיבלנו מהאוצר תוספת תקציבית קטנה ופתחנו עוד 11 כיתות- -

זבולון אורלב: בבתי-חולים?

לאה שקד: כרגע אני מדברת רק על בתי-חולים.

לאה שקד: למשרד החינוך יש ייצוג של כיתות בכל בתי החולים ברחבי הארץ, כולל בבית החולים אל-מוקאסר במזרח ירושלים ובמגזר הערבי בכלל, גם בבתי-החולים הכנסייתיים.

לאה שקד: הבעיה היא שאין לנו די תקציב ליישום מלא, שזה אומר שנכון לרגע זה, לפי נתוני השנה הקודמת שנמסרו לנו ממשרד הבריאות, חסרות לנו 49 כיתות במגוון אפיוני חריגות: פסיכיאטרייה, בתי-חולים כלליים, שיקומיים.

מיכאל מלכיאור: כל מה שחסר לכם זה 49 כיתות?

לאה שקד: כן.

לאה שקד: אבל אנחנו פועלים ביישום החוק לא רק מהפן התקציבי, אלא גם מהפן הפדגוגי.

לאה שקד: בחוק יש אמירות פדגוגיות, והן לאו דווקא תלויות תקציב.

לאה שקד: את כל החלקים האלה התחלנו ליישם, ולא חיכינו.

לאה שקד: גם אם החוק נדחה מחוק ההסדרים במשך השנים- -

מיכאל מלכיאור: כמה ילדים בשנה זכאים, לפי החוק, לקבל חינוך בבית ובבית-חולים?

לאה שקד: בבית זאת אופרה אחרת.

לאה שקד: תלמידים חולים בבית יותר קל לנו לומר, כרגע אנחנו מטפלים באמצעות עמותת "תללי"ם" שזכתה במכרז, ב- 2000 תלמידים.

לאה שקד: אבל חסר לנו- -

מיכאל מלכיאור: יש רק 2000 תלמידים בכל הארץ שצריכים לקבל- -

לאה שקד: בו-זמנית.

מיכאל מלכיאור: בבית ובבתי-חולים.

לאה שקד: בבתי-חולים חסר לנו עוד כ- 2000- -

מיכאל מלכיאור: כמה ילדים במדינת ישראל צריכים לקבל לימודים לפי החוק הזה?

מיכאל מלכיאור: אני קראתי מספר אחר לגמרי, יכול להיות שאני טועה; קראתי מספר של 120 אלף ילדים, שזה סיפור אחר.

לאה שקד: לא יכול להיות דבר כזה.

זבולון אורלב: זה 4,000-5,000 ילדים.

מיכאל מלכיאור: אני יודע שלא המצאתי את זה.

מיכאל מלכיאור: בנייר שהוכן בבוקר בידי ה-מ.מ.מ כתוב בסעיף 3(3): "התקציב שהעמותה זקוקה לו כדי לממש את יעדי הטיפול בכ- 120 אלף ילדים המאושפזים מדי שנה בבתי-חולים למעלה מ- 21 יום, עומדת על כ- 12 מיליון".

לאה שקד: אני רוצה להבהיר: עמותת "קו-אור" היא לא משרד החינוך; היא עמותה שפועלת באופן עצמאי, לא נתמכת על-ידי משרד החינוך.

לאה שקד: קשה לי לדבר על הנתונים שהם מציגים.

לאה שקד: אני יכולה לדבר על שירותים שמשרד החינוך נותן, והחוסר שיש כדי לממש את החוק.

לאה שקד: אנחנו כרגע מטפלים בבית ב- 2000 תלמידים בו-זמנית.

לאה שקד: התקצוב אינו מצוי.

לאה שקד: לא שלחנו אף ילד מתוך ה-2000 הביתה.

לאה שקד: התקצוב הספיק ל- 1000 ילדים, ואנחנו מטפלים ב- 2000, חלקם על-ידי תרומות, חלקם מתוך תוספת מיתרות תקציב כדי שנוכל לסיים את שנת הלימודים.

לאה שקד: נכון לרגע זה אנחנו מטפלים בבתי-החולים ב- 2200 תלמידים.

לאה שקד: יש הרבה יותר ילדים מאושפזים, אין ספק- -

מיכאל מלכיאור: מאושפזים לתקופה של למעלה מ- 21 יום.

מיכאל מלכיאור: כמה יש?

לאה שקד: אנחנו לא מצליחים לתת שירות לעוד כ- 2000 תלמידים.

מיכאל מלכיאור: זאת אומרת, שבכל זמן נתון יש 2000 ילדים בבית, ו- 4000 ילדים בבתי-חולים שהחוק חל עליהם, וכמובן, המספר יותר גדול בשנה כי זה לא בכל זמן נתון.

מיכאל מלכיאור: זה עדיין לא מגיע ל- 120 אלף אבל בסדר- -

לאה שקד: נכון.

לאה שקד: כל החלקים הפדגוגיים ואינם תלויי תקציב מיושמים במלואם.

רן כהן: אבל למה זה צריך להיות מכספי תרומות?

יצחק קדמן: ככה המדינה מתנהלת.

מיכאל מלכיאור: תודה רבה.

מיכאל מלכיאור: קיבלנו מספרים של הילדים; מה התקציב הדרוש מידית להפעלת העניין?

משה שגיא: התוספת הנדרשת היא 75 מיליון ₪ ליישום מלא של החוק.

מיכאל מלכיאור: מה העלות היום?

משה שגיא: התקציב לנושא הזה היום מתקרב ל- 60 מיליון ₪ במסגרות שיש לנו בבתי-חולים וילדים שחולים בביתם.

רן כהן: כמה מזה מתרומות?

מיכאל מלכיאור: לא תרומות.

מיכאל מלכיאור: אתה יכול לפרט ממה מורכבים 60 מיליון ₪?

משה שגיא: קרוב ל- 10000 שעות שמופעלות בתי-חולים.

משה שגיא: יש עוד תקציב של כ- 3 מיליון ₪ בבסיס לילדים חולים בביתם.

משה שגיא: בשנה שעברה הייתה תוספת של 4 מיליון ₪ לנושא הזה - - -

מיכאל מלכיאור: אני רוצה להיות בטוח בנתונים כי המספרים שקיבלנו הם שונים.

מיכאל מלכיאור: 10000 השעות השבועיות שאתם נותנים עולות 60 מיליון ₪?

מיכאל מלכיאור: אני לא מאמין לזה.

משה שגיא: ילדים חולים הסייעות שאנחנו מקצים לילדים החולים בביתם, זה קרוב ל- 60 מיליון ₪.

מיכאל מלכיאור: תודה רבה.

מיכאל מלכיאור: יש המלצה של המשרד לנושא הזה?

לאה שקד: אנחנו מיצינו את המקסימום הקיים.

לאה שקד: ככל שנקבל תקציב נשמח ליישם.

רונית תירוש: אדוני היושב ראש, אני רוצה להשלים את העמדה של משרד החינוך.

מיכאל מלכיאור: אני קיבלתי הרבה מכתבים ופניות על הנושא הזה.

מיכאל מלכיאור: אני רוצה להקריא לכם מכתב מילדה שכתבה לי על הנושא כדי שתבינו איך הדברים נראים.

מרב ישראלי: לכבוד חבר הכנסת הרב מיכאל מלכיאור, יו"ר ועדת החינוך, שלום רב.

מרב ישראלי: "הבנתי שקיים חוק חינוך חינם לילדים חולים, ובגלל מה שעברתי בזמן האחרון החלטתי לפנות ולשתף בסיפור האישי שלי.

מרב ישראלי: לי זה כבר לא יעזור אבל אולי לאחרים.

מרב ישראלי: אני תלמידת כיתה י' מבית-ספר תיכון שנחשב לאחד מבתי-הספר הטובים בירושלים.

מרב ישראלי: בחודש פברואר השנה נפגעתי בברכיי באופן שחייב אותי לשכב במיטה כחודשיים ולעבור טיפולים שונים, קשים וכואבים; אבא שלי היה צריך לשאת אותי על ידיו לכל מקום וגם לשירותים, לא יכולתי להיעזר אפילו בקביים.

מרב ישראלי: אתה יכול לתאר ולהבין מה זאת אומרת לשכב בתור אדם בריא, ספורטיבי ופעיל, ופתאום בבת-אחת כל החיים מתרכזים במיטה אחת.

מרב ישראלי: בהתחלה זה רק כאב, ואחר-כך יש חברות וחברים שבאים לבקר, מביאים חוויות, ואני מבינה עד כמה אני מחוץ לסיפור, ולאט לאט גם כמה אני מפסידה ומה יהיה לי להשלים – חומר ומבחנים.

מרב ישראלי: לא ידעתי מה לחשוב ולצפות, אבל מאוד התאכזבתי וגם נעלבתי, שבמשך יותר מחודשיים הגיעה יועצת השכבה לביקור של שעה, והמחנך שהוא גם המורה להיסטוריה הגיע ל- 40 דקות.

מרב ישראלי: כבר תוך כדי תקופת המחלה התחלתי להיעזר במורים פרטיים, ועד היום עדיין לא הצלחתי להשלים את כל החומר, דבר שפוגע בי בתקופת מבחני סוף השנה.

מרב ישראלי: חשוב לי להגיד שכיתה י' היא שנה ראשונה שלי אחרי חטיבת ביניים, באתי עם המון תקוות ופחדים לבית-ספר חדש ולסביבה חדשה, ומה שקרה לי הביא אותי למחשבה ולוויכוחים קשים עם ההורים שלי לגבי הפסקת הלימודים בבית-הספר.

מרב ישראלי: בלי הוריי שמשלמים ל- 6 מורים פרטיים שונים, והעובדה שאני הולכת לבית-הספר בבוקר, ומאחרי הצוהריים עד 20:00-21:00 בלילה אני בשיעורים פרטיים לא הייתי מצליחה לגשת לבחינות ולשתי בגרויות.

מרב ישראלי: אני כותבת את זה מתוך כאב ואכזבה, ובעיקר בתקווה שהסיפור שלי יוכל לעזור ולקדם עוד כמה ילדים ובני נוער בגילי, ושפתאום שלא באשמתם לא יכולים להגיע לבית-הספר לזמן ארוך, ואחר-כך גם לא מגיעים בכלל.

מרב ישראלי: תודה ובתקווה שזה יעזור".

מיכאל מלכיאור: אני רוצה לציין דבר שמאוד מדאיג אותי.

מיכאל מלכיאור: קיבלנו כמה וכמה מכתבים כאלה.

מיכאל מלכיאור: הצעתי לכל הילדים לבוא לוועדה כדי לדבר כמובן בלי שנפרסם את שמותיהם; כולם חששו לבוא ופחדו מהתנגדות של בית-הספר שלהם.

מיכאל מלכיאור: זה מאוד דומה לסיפור שהיה לנו אתמול שטיפלנו בעובדי הקבלן בבתי-הספר: במנקים, במנקות ובשומרים – גם שם היו לנו יותר מ- 100 פניות, וכולם פחדו לבוא.

מיכאל מלכיאור: אנחנו ממש חיים במשטר של פחד, שילדה עם כושר התבטאות ברור כל-כך חוששת לבוא.

מיכאל מלכיאור: הדברים שלה מדברים בעד עצמם: איפה אנחנו נמצאים כרגע ביישום החוק החשוב הזה.

זבולון אורלב: אני רוצה לשאול את לאה: הילדים בבתי החולים אלה בתי-חולים שיש בהם מחלקות ילדים או בכל בתי-החולים?

לאה שקד: רק בתי החולים שיש בהם מחלקות ילדים ובפסיכיאטרייה – מחלקות ילדים ונוער.

מיכאל מלכיאור: אנחנו נשמע אב של ילד.

אבי פאר: אני יושב ראש ועדת חינוך מיוחד בארגון ההורים הארצי.

אבי פאר: לצערי הרב, התוודעתי לנושא בגלל בני שמאושפז בבית מאפריל.

אבי פאר: עד סוף השנה הוא לא יוכל ללכת לבית-הספר.

אבי פאר: אתם שומעים כאן מספרים, אבל לא שומעים את העיקר: הוא מקבל בשבוע 3 שעות שבועיות.

אבי פאר: זה ילד שעולה לכיתה ז'.

אבי פאר: איך ילד בחינוך מיוחד, עם לקויות למידה קשות יכול להתגבר על הפער שממילא כבר קיים?

אבי פאר: קראתי שמשרד החינוך מאלץ הורים שהילדים שלהם לומדים בבית, להביא תוכנית לימודים.

אבי פאר: איפה משרד החינוך שייתן לי תוכנית לימודים של בני?

אבי פאר: מה הוא נותן לו בשלוש שעות?

אבי פאר: איך הוא מקדם אותו?

אבי פאר: גם אני יכול לתבוע את משרד החינוך כמו שהם הולכים לתבוע את ההורים.

מיכאל מלכיאור: כשהחוק הזה ייושם, כמה שעות- -

לאה שקד: ממוצע של 5 שעות לתלמיד בשבוע בבית.

לאה שקד: בבתי-החולים שזה בית-ספר לכל עניין תהיה תקינה של כיתה עם הבחנה בין פסיכיאטרייה לבין החולים הכלליים והשיקומיים: בפסיכיאטרייה יהיו 5 ילדים בכיתה, והחולים הכלליים – על כל 20 מיטות – מורה אחת; בבתי-חולים שיקומיים – בין 6 ל-10 תלמידים בכיתה.

עדנה פינצ'ובר: אני מנהלת בית ספר בבית חולים הדסה.

עדנה פינצ'ובר: בבואי לכאן במשך 7 השנים שהוועדה מטפלת בחוק הזה אני פוגשת כל פעם אחד בכניסה לבניין את אחד מעובדי הכנסת שבנו היה מטופל אצלנו.

עדנה פינצ'ובר: הוא אומר לי: "אז תביאו כבר את הילדים, אתם רואים ששום דבר לא משתנה".

עדנה פינצ'ובר: לילדים שלנו אין קהילה, אין הורים שיכולים לבוא לפה, ואין אף אחד שיעשה שביתות, כי הם צריכים להיות ליד המיטה של הילדים שלהם.

עדנה פינצ'ובר: אנחנו מרגישים שאנחנו הפה שלהם.

עדנה פינצ'ובר: אני רוצה לייצג כאן כמה סיפורים של ילדים שעזבתי הבוקר בבית החולים.

עדנה פינצ'ובר: את סיפורה של ילדה בת 17 שאושפזה בבית-החולים בגלל מחלה גנטית, ובמשפחתה נפטרו כבר 3 אחים.

עדנה פינצ'ובר: היא עשתה אצלנו את כל בחינות הבגרות.

עדנה פינצ'ובר: כשסיימה אותן, היא הכינה תיק עבודות יחד עם המורה לאמנות שלנו כדי להתקבל ללימודי עיצוב.

עדנה פינצ'ובר: היא עזבה, לשמחתנו, את בית-החולים מוכנה לחיים.

עדנה פינצ'ובר: ילד אחר, עולה מאיראן, לא היה שלוש שנים בבית-הספר.

עדנה פינצ'ובר: הוא השלים אצלנו את כל חומר הלימודים תוך שנה וחצי של אשפוז בעקבות מחלה מאוד קשה.

עדנה פינצ'ובר: היום הוא השתלב שוב בבית-הספר בכיתה שמתאימה לגילו, והוא לא היה צריך לעשות שום השלמה של פערים, כי הוא בא מוכן לבית הספר.

עדנה פינצ'ובר: כל זה בזכות עבודה שהוא עשה אצלנו בבית-החולים יום-יום כשהיה מאושפז.

עדנה פינצ'ובר: יש לנו הרבה מאוד סיפורים כאלה של ילדים שלמדו בבית-החולים, ובלי השירות הזה היו במצב אחר.

מיכאל מלכיאור: תודה.

מיכאל מלכיאור: ברור לגמרי שהדבר אפשרי, וטוב שעושים את מלאכת הקודש.

מיכאל מלכיאור: אנחנו צריכים לתת את הכלים כדי לקבל את השירות.

מיכאל מלכיאור: אני עצמי הייתי חודשים בבית החולים גם כילד, ואני יודע מה זה להיות בבית-חולים.

מיכאל מלכיאור: חבר הכנסת דב חנין, בבקשה.

דב חנין: אני רוצה להתחיל למרות כל האינסטינקטים שלי דווקא מהנתונים.

דב חנין: אני חולק על המספר 77 מיליון שקל שהועמד לפנינו; אנחנו מדברים על חוק שיישומו הדרגתי.

דב חנין: אני מצטער שמנופפים לנו במספרים שהם לא המספרים הרלוונטיים.

דב חנין: אנחנו מדברים על מערכת שכדי לשקול אותה נכון מבחינה תקציבית צריך לשקלל גם את העובדה שהיום מוזרמים תקציבים דרך עמותות למימון העניין הזה.

דב חנין: לכן המשמעות התקציבית שלו היא הרבה יותר קטנה מאשר מה שמנופפים בפנינו.

דב חנין: אבל האמירה העיקרית שלי היא לא זאת.

דב חנין: לדיון הזה יש משמעות ערכית מאוד גדולה.

דב חנין: בחוק הזה יש אמירות ערכיות חשובות, אמירות פדגוגיות.

דב חנין: יש בחוק הזה רעיון מאוד חשוב, רעיון של הזכות: לילד החולה יש זכויות.

דב חנין: זאת לא טובה, זה לא מעשה חסד, זה לא מעשה שניתן לפנים משורת הדין על-ידי משרד החינוך הנדיב או עמותות נדיבות ובעלי הון נדיבים שנותנים כסף.

דב חנין: לילד החולה יש זכות, זה הרעיון הבסיסי, ועל זה הוויכוח.

דב חנין: הוויכוח הוא לא על כסף.

דב חנין: כמי שעסק רבות בזכויות אדם אני לא האמנתי שאתחיל את עבודתי בכנסת דווקא מסוגייה כל כך קשה של זכויות אדם.

דב חנין: חשבתי שלפחות בדברים האלה קיימת הסכמה רחבה, שאנחנו לא פוגעים באותם ילדים שאתרע מזלם, הם חולים, הם בבית או בבתי-חולים.

דב חנין: ממילא חייהם קשים, והמערכת נותנת להם תשובה מאוד מינימליסטית.

דב חנין: אני רוצה רק לסבר את אוזני כולם פה- -

רן כהן: אתה גם תסיים את כהונתך בכנסת במאבק על זכויות אדם.

דב חנין: אני בטוח.

דב חנין: אבל אני מקווה שלפחות בדברים האלה אנחנו נתקדם.

דב חנין: מה החוק הזה אומר בסך-הכול?

דב חנין: החוק דורש משר החינוך לקבוע תוכנית למתן חינוך לילדים מאושפזים ולילדים חולים; החוק קובע שתהיה מסגרת חינוכית בבתי-החולים שתיקבע על-ידי שר החינוך באישור שר הבריאות; החוק קובע שהוצאות חינוכו של ילד חולה "יהיו באופן שהמימון יהיה באותו שיעור שבו הרשויות נושאות בחינוך הילד במוסד חינוך", זה המינימום שבמינימום.

דב חנין: על ילד מאושפז - נכון, ההוצאות יותר גדולות, כי הדברים נעשים במסגרת בית-החולים, אבל אנחנו מדברים על חוק מאוד מינימלי.

דב חנין: כיוון שאנחנו מדברים על זכות יסודית של האדם, במקרה זה – של הילד החולה; כיוון שאיננו עוסקים במעשה חסד או נדיבות; כיוון שאני חושב שחשוב להחיל את הסטנדרטים שכנסת ישראל החליטה להחיל אותם – הרי זה מעשה של המחוקק שקדם לנו, שהחליט- -

אבשלום וילן: - - -

דב חנין: אני יודע שלחבר הכנסת אורלב היו זכויות רבות בקידומו של החוק הזה.

דב חנין: זה מעשה שהכנסת כולה יכולה לרשום לעצמה את הזכות, כי אנחנו כמחוקק בעברנו העברנו את החוק החשוב הזה.

דב חנין: אני שמח שאתה יו"ר הקואליציה פה, כי אני מפנה את הפנייה הזאת אליך.

דב חנין: אתה כמוני לא חבר בוועדה המשותפת, ואני פונה אליך ברמה האישית ביותר.

דב חנין: אני לא יודע אם אתה ראית אי-פעם ילד מאושפז בבית חולים.

דב חנין: אני ראיתי.

דב חנין: ואני לא יודע עד כמה יכולת לחוות באופן אישי את המצוקה הקשה שילד כזה חווה.

דב חנין: יש מצבים מעטים שאנחנו צריכים להגיד לעצמנו שהשאלה שעומדת על הפרק היא שאלה מצפונית, של התמודדות בין טוב לרע.

דב חנין: ובבחירה בין טוב לבין רע, אני פונה אליך גם, יושב ראש הקואליציה, שכולנו נבחר בטוב.

דב חנין: תודה רבה.

מיכאל מלכיאור: תודה.

מיכאל מלכיאור: כמעט כל חברי הכנסת פה, אני חושב שיש פה 16.

מיכאל מלכיאור: אני לא אאפשר כיושב ראש ועדת החינוך בכנסת את אי החלת החוק הזה, זה פשוט לא יכול להיות.

מיכאל מלכיאור: זה חוק שכבר לפני שנה נכנס לתוקף.

מיכאל מלכיאור: אנשים נרדמו.

מיכאל מלכיאור: עכשיו זה לבוא ולבטל חוק שכבר חוקק, וחלק מאיתנו היה בחקיקה הזאת.

מיכאל מלכיאור: היוזמה הייתה של חבר הכנסת עוזי לנדאו- -

מרינה סולודקין: אולי לא מיישמים את החוק בצורה נכונה.

מיכאל מלכיאור: אנחנו טיפלנו בזה לפני שהגעת.

מיכאל מלכיאור: אין סיבה לשאת פה נאומים מאוד ארוכים.

מיכאל מלכיאור: ישבתי גם עם יושב ראש הקואליציה והבהרתי לו שאני לא יכול להיות שותף לדבר הזה, ויושב ראש הקואליציה מסכים איתי.

מיכאל מלכיאור: החוק כבר חוקק, אתם לא צריכים להסביר למה צריכים את החוק הזה.

מיכאל מלכיאור: זה דבר פשוט, נורמלי.

מיכאל מלכיאור: הראשונים שצריכים חינוך וחיזוק במדינת ישראל זה הילדים החולים.

מיכאל מלכיאור: הם מספיק סובלים בגלל המחלות, ואין להוסיף על זה.

ראובן ריבלין: אתה מבקש לפצל או לדחות אותו?

אביגדור יצחקי: אין אפשרות לפצל.

ראובן ריבלין: אם אתה דוחה אותו זה חוזר למליאה; אם אתה מבקש לפצל, למה אי-אפשר לפצל?

אבשלום וילן: לא הבנתי, הרי החוק רץ כבר שנה.

אבשלום וילן: הם מציעים עכשיו להקפיא אותו שוב.

אבשלום וילן: אם לא קורה שום דבר, החוק הולך - - -.

אבשלום וילן: מסקנה – מספיק לדחות, לא לפצל.

ראובן ריבלין: אתה לא יכול לדחות.

ראובן ריבלין: ברגע שאתה מפצל את דוחה את - -

מיכאל מלכיאור: היועצת המשפטית שלנו אומרת שאפשר או לדחות או לפצל.

ראובן ריבלין: אבל אם לדחות, זה יחזור למליאה.

מרב ישראלי: האופציות שיש לוועדה: היא יכולה לפצל את סעיף 121, ואז החוק לא עולה עם חוק ההסדרים, אבל הצעת החוק נשארת על שולחן הוועדה, והיא יכולה להמשיך לדון בה- -

אבשלום וילן: עד קץ הימים.

שלי יחימוביץ': ההצעה בחוק ההסדרים?

מרב ישראלי: הסעיף הספציפי הזה.

רן כהן: ואז הוא גם לא חוזר למליאה בכלל?

מרב ישראלי: לא, אנחנו מעלים את ההצעה לפצל, למליאה, והמליאה צריכה לאשר את זה.

רן כהן: - - -לא במסגרת חוק ההסדרים- -

זבולון אורלב: אבל אז לא הרגת את החוק.

אביגדור יצחקי: לא להרוג את החוק, לקיים אותו.

קריאות: - - -

זבולון אורלב: להרוג את הביטול.

מרב ישראלי: אם הוועדה מצביעה נגד הסעיף, יש חוות דעת של היועצת המשפטית לכנסת שמכיוון שמדובר בהצעת חוק אחת זה לא חוזר לוועדת הכספים, וזה לא חוזר למליאה, אלא הסעיף יורד.

מיכאל מלכיאור: זה טוב.

ג'מאל זחאלקה: מה יותר טוב מזה?

אבשלום וילן: אני מציע שכל חברי הכנסת יוותרו על רשות הדיבור ותהיה עכשיו הצבעה.

אביגדור יצחקי: אני בעד החוק המקורי, זה מינימלי.

אביגדור יצחקי: גם אי-אפשר לקיים חינוך בבית חולים בגובה המחיר שמקבל תלמיד בכיתה של 40 ילד.

אביגדור יצחקי: אבל אין ספק בכלל, זאת זכות בסיסית, אנושית, אין בכלל מחלוקת על העניין הזה.

אביגדור יצחקי: אבל מאחר שהייתי גם פקיד, ואני יודע שברגע שהכנסת או בג"ץ מחליטים משהו, בסוף החוק לא מיושם כי המשרד החינוך אומר שזה לא התקציב שלו, משרד האוצר אומר שמסגרת התקציב של משרד החינוך אושרה, שהוא יעשה לו את סדר העדיפויות שלו.

אביגדור יצחקי: בעקבות זה אלה אומרים "אתם לא מקיימים את החוק", אלה אומרים: "לא מקיימים את החוק", ובסוף מי סובל - כולנו יודעים.

אביגדור יצחקי: זה היה פעמים רבות, ובסוף מגיעים לפשרה: אתה תיתן רבע, אני אתן שליש.

אביגדור יצחקי: אני מציע לוודא שבסוף החוק הזה גם ייושם.

אביגדור יצחקי: זה שתדחה אותו, בינתיים יש עמותה בשם תללי"ם שמקיימת חלק מהדבר הזה, לא מקיימת את כולו, מקיימת את זה טוב או לא – אני אפילו לא בקי.

אביגדור יצחקי: אם אתם יוצאים מפה עם דחייה זה רק רבע עבודה.

אביגדור יצחקי: לכן צריך להופיע פה מנכ"ל משרד החינוך – את זה כבר סיכמתי אתמול עם שרת החינוך ועם הממונה על התקציבים – ולהגיד שהחוק מיושם מיום זה וזה בתקציב שיש במשרדו; או החוק הזה לא מיושם ביום זה וזה, ושאין לו תקציב במשרדו.

אביגדור יצחקי: מאחר שיש סיכום בין משרד החינוך לבין משרד האוצר על הנושא הזה – אני מבין שמנכ"ל משרד החינוך בדרכו לפה – אני אומר לכם מראש:

אביגדור יצחקי: כל עמדה שיציג מנכ"ל משרד החינוך שהוא סיכם על דעתה של שרת החינוך מקובלת עלי מראש.

אביגדור יצחקי: לכן אם רוצים ליישם את זה, לא מספיק להגיד "להתראות"- -

שלי יחימוביץ': מה הוא הולך להגיד?

אביגדור יצחקי: אין לי מושג.

אביגדור יצחקי: זאת בעיה שלו, זאת לא בעיה שלי, הוא צריך לדאוג לכך שלילדים חולים יהיה חינוך.

אביגדור יצחקי: זאת אחריותו ואחריותה של שרת החינוך לפני אחריות של כל מי שיושב פה.

ג'מאל זחאלקה: אתה אומר שהעז שאתה מוציא אתה מחזיר בחזרה.

אביגדור יצחקי: לא מחזיר שום דבר.

ג'מאל זחאלקה: אפילו מסורת העזים נשמרת.

אביגדור יצחקי: אפשר להצביע עכשיו, ולראות מה יהיה בעתיד הרחוק; אפשר גם להצביע בעוד שעה-שעתיים, לחכות למנכ"ל משרד החינוך ולשמוע מה הוא אומר.

אביגדור יצחקי: אחרי שהוא אומר תצביעו מה שאתם רוצים.

אביגדור יצחקי: אני נותן לכולם חופש הצבעה, גם לקואליציה.

שלי יחימוביץ': תודה רבה, מאוד מעריכים את זה.

מיכאל מלכיאור: אני שמח שהעמדה התקבלה.

מיכאל מלכיאור: קשה לי מאוד עם מה שאתה אומר.

מיכאל מלכיאור: בתור פקיד לשעבר אתה אומר שלא משנה מה קורה בכנסת, הממשלה תחליט אם זה ייושם או לא.

מיכאל מלכיאור: אתה אומר את זה מרצון טוב, אני לא אומר שלא- -

אביגדור יצחקי: אני רוצה להיות פרקטי, עזוב אותי מסיסמאות.

מיכאל מלכיאור: אני פשוט לא מבין מה שאתה אומר.

מיכאל מלכיאור: אני מעריך שאתה רוצה להיות פרקטי; אני גם מאוד מעריך שאתה מספר לנו את המציאות.

מיכאל מלכיאור: אבל אתה אומר משהו שאי אפשר להגיד אותו.

מיכאל מלכיאור: יושבת כנסת ישראל ומחוקקת חוק, ואתה אומר: "תהיו פרקטיים, דעו לכם שזה לא ייושם- -

אביגדור יצחקי: גם אתה היית שר בממשלת ישראל, ואתה יודע כמה דברים שהוחלטו פה.

אביגדור יצחקי: בשביל זה נבחרנו לכנסת, בשביל לשנות את הדברים האלה.

רן כהן: אם דוחים את קביעת האוצר- -

אבשלום וילן: אביגדור, זה חלק מהמציאות, זה לא כל המציאות.

אבשלום וילן: בדיוק מה שרן אומר, זאת האמת: אם אתה דוחה תתחיל ההתמקחות.

אבשלום וילן: אם אתה מרשה לאוצר- - -ממילא משרד החינוך בנחיתות בכל פשרה.

מיכאל מלכיאור: אנחנו נשמע כעת את חברי הכנסת לפי הסדר.

רונית תירוש: האמת היא שלא תיאמתי את הדברים עם אביגדור, אנחנו באים מאותו מקום של פקידים.

רונית תירוש: דעתי כדעתו.

רונית תירוש: זה גם מחזיר אותי לפתיחת הדיון שכעסת על משרד החינוך.

רונית תירוש: אני רוצה לקחת אחריות, אני הייתי שם 5 שנים.

רונית תירוש: זה בדיוק היה העניין: בסיטואציה של 5 שנים שמקצצים למעלה מ- 3 מיליארד שקלים, וכל תלמיד בישראל נפגע, גם ילדים חולים נפגעים.

רונית תירוש: יחד עם זה המשרד כן פעל לטובת הילדים הללו, גם כשהאוצר לא נתן את התוספת הנדרשת ליישום החוק ונתן מתקציבו 60 מיליון בימים קשים, ולא רק שנתן 60, הוא העלה כל שנה עוד ועוד, וגם בשנה האחרונה הוא הוסיף עוד 3-4 מיליון.

רונית תירוש: אני לא אומרת שזה מספיק, אבל זה מראה על הרצון ליישם את רוח החוק, גם עם הדברים שהיועצת המשפטית אמרה בהתנסחות לא טובה.

רונית תירוש: כי חוק הוא חוק וצריך ליישם אותו.

רונית תירוש: המשרד יישם את רוח החוק בגלל מצוקה תקציבית שהייתה לו.

רונית תירוש: זה מחזיר אותנו לעניין של ההצבעה; אני בוודאי הולכת להצביע בעד ביטול חוק ההסדרים, ובעד החוק המקורי.

רונית תירוש: צריך לעשות סוף לעניין הזה.

רונית תירוש: יחד עם זאת, אני ניסיתי להשיג את שרת החינוך, ואני יודעת שהיא דיברה עם אביגדור, והיא לא חזרה אליי; רציתי לומר לה שאנחנו נצביע "בעד", אבל לא ממקום שמחשק את המשרד ולהגיד "תשברו את הראש עכשיו אחרי שהצבענו בעד ותיישמו".

רונית תירוש: עלול לקרות שלא יישמו את החוק, אבל הפעם אין תירוץ ואין נימוק.

רונית תירוש: אני הבנתי שבמסגרת ועדת כספים הולכים לתת תוספת תקציבית למשרד בהיקף של 300-500 מיליארד – אינני יודעת.

רונית תירוש: במסגרת הזאת זה כבר לא הסיפור- -

ראובן ריבלין: זה מקורות חדשים.

ראובן ריבלין: אני מודיע לך שהולכים לקצץ שם.

קריאה: אתמול דיווחו לנו שהולכים לקצץ עוד 80 מיליון- -

מיכאל מלכיאור: רונית היא חברה בכירה בקואליציה, ואני בטוח שהיא תדאג שיוסיפו, ואנחנו כולנו נתמוך בה.

רונית תירוש: אני לא רוצה להיתמם.

רונית תירוש: אני אומרת שכן תהיה תוספת למשרד, ומצד שני יש גם קיצוצי flat, והבוקר שמעתי שהקיצוצים לא יחולו על משרדים חברתיים, ובתוכם החינוך, אז אני עוד לא יודעת, צריך לראות מה יקרה.

רונית תירוש: אני יודעת שבוועדת כספים יאשרו תוספת.

רונית תירוש: יכול להיות שהתוספת היא צבועה ייעודית.

רונית תירוש: אבל גם ככה היא משחררת מצוקות למשרד במקומות שעכשיו הוא יקבל תוספת.

רונית תירוש: אז במקומות האלה הוא יכול לעשות העברה מסעיף לסעיף ולהתחיל ליישם את החוק.

רונית תירוש: חבר הכנסת דב חנין אמר שהמספר מוגזם.

רונית תירוש: הוא לא מוגזם.

רונית תירוש: כתוב במפורש שהמספר הזה מיועד ליישם את החוק במלואו, וכולנו מבינים שהיישום המלא צריך להסתיים בתש"ע, דהיינו ב- 2010- -

זבולון אורלב: לא, בתשס"ח.

זבולון אורלב: תש"ע זה לפי חוק ההסדרים, אבל אם נבטל את חוק ההסדרים זה צריך להיות בתשס"ח.

רונית תירוש: אני מדברת על החוק המקורי, וזה אומר שאם מוצאים 75 מיליון, ל- 3 שנים זה 20-25 מיליון שהם צריכים לשנה הנוכחית.

רונית תירוש: זה לא מספרים מאוד גדולים.

רונית תירוש: אם המשרד יקבל תוספת מוועדת כספים לדברים אחרים אפילו, הוא יכול לשחרר ולתת את הכול.

רונית תירוש: לכן חשוב שהמשרד יהיה פה כדי לשמוע את הדברים, ונוכל להצביע בלב פרקטי.

שלי יחימוביץ': המצב שתיאר כאן יושב ראש הקואליציה כאילו הוא מצב עובדתי, כאילו מדובר בזריחת השמש ובשקיעתה ובכוחות טבע הוא תיאור שאני ממש מתנגדת לו, כיוון שהמצב הזה הוא מעשה ידי אדם, שהכנסת מחוקקת חוק, ואז באים ומבזים אותו ומפוררים אותו ודוחקים אותו לחוק ההסדרים.

שלי יחימוביץ': אני מעריכה מאוד את חופש ההצבעה שניתן כאן.

שלי יחימוביץ': אני רואה בזה פתיחה מאוד טובה; זה החוק הראשון שעומדים להצביע עליו כי בוועדת כספים אנחנו דוחים הכול ללילה האחרון.

שלי יחימוביץ': חופש ההצבעה שניתן כאן לחברי הקואליציה הוא מאוד משמעותי, אני כמובן מתכוונת לנצל אותו על הצד הטוב ביותר, כלומר להצביע בעד ביטול הסעיף הזה בחוק ההסדרים, ובעד יישום החוק לאלתר.

מיכאל מלכיאור: חופש ההצבעה היה כורח המציאות במקרה הזה, כי ממילא לא היינו מאפשרים את זה.

מיכאל מלכיאור: אני אומר את זה חד-משמעית.

רן כהן: דרך אגב, יש לכם חופש הצבעה בתוקף היותכם חברי כנסת.

שלי יחימוביץ': תודה רבה באמת.

שלי יחימוביץ': אני רוצה להודות ליושב ראש הוועדה שיצר כאן תקדים.

שלי יחימוביץ': זה מאוד חשוב כי אנחנו מדברים כאן על צעד ראשון.

שלי יחימוביץ': יש עוד הרבה חוקים שיש בהם עוולה גדולה מאוד, ואנחנו רואים שכשהוא עומד על שלו ונחוש בדעתו, הוא באמת הצליח להגיע למצב שיושב ראש הקואליציה נותן חופש הצבעה.

שלי יחימוביץ': אני יודעת שזה נשמע לכם דיבורים טרחניים, אבל בכל זאת נפל דבר מסוים, ואני מקווה שזאת אות פתיחה לבאות.

שלי יחימוביץ': אני מאוד שמחה שקראו את המכתב של הילדה, שהיא לא ילדה ענייה, היא בת להורים מבוססים, שידעו לקנות עבורה שיעורים פרטיים וחינוך – כפי שיקרה אם חלילה יקרה לילדים שלי משהו או לילדים של כל אחד מכם – המשכורת שלנו תאפשר לנו לקנות להם חינוך בתקופת האשפוז שלהם.

שלי יחימוביץ': ביטול החוק הוא בעיקר משביע כי הפגיעה הישירה שלו היא כמובן בילדים עניים שלהוריהם אין אפשרות לקנות להם חינוך בכסף.

שלי יחימוביץ': זה שוב מעמיד אותנו באותה נקודת מוצא שבה אם יש לך כסף אתה מקנה לילדיך חינוך טוב ואפשרויות התקדמות בחברה האנושית, ולהפך – לא.

שלי יחימוביץ': אני מאוד מוחה על השימוש בעמותת תללי"ם ועל האמירה כאילו היא כבר נותנת איזשהו שירות כאילו זה פוטר אותנו מהטיפול ביישום חוק חינוך חובה לילדים מאושפזים.

שלי יחימוביץ': חייבים להחליף דיסקט ולהבין שעמותות וכל מיני כספים עקיפים הם לא תחליף לביצוע חוקים ממלכתיים של מדינת ישראל.

שלי יחימוביץ': אני מבינה שהמדינה מתקצבת את עמותת תללי"ם, אז שהמדינה תפסיק לתקצב עמותות ותתחיל להשתמש בכסף הזה ממקורותיה כדי ליישם את החוק.

משה שגיא: זה קניית שירותים, זה לא תקצוב.

משה שגיא: היא זכתה במכרז.

שלי יחימוביץ': תעשה לי טובה.

שלי יחימוביץ': אני מבקשת שתפסיקו לקנות שירותים.

רות דיין: - - - זה out-sourcing.

שלי יחימוביץ': אני לא רוצה out-sourcing בשירותי חינוך; חינוך זה חינוך הוא חובת הממלכה, ולא עמותות ולא תורמים.

שלי יחימוביץ': אגב, הבנתי שב- 5 בתי-ספר מופעלת תוכנית חינוך בשם "הדולפין שבתוכי" במימונה של שרי אריסון, ואני הגשתי על זה שאילתה.

שלי יחימוביץ': אני רואה את זה בחומרה רבה שבעלי הון יכולים לחדור למערכת החינוך ולממן תוכניות חינוך.

שלי יחימוביץ': חינוך הוא תפקיד המדינה, לא תפקיד עמותות, לא תפקיד נדבני, לא תפקיד בעלי הון.

שלי יחימוביץ': כיוון שניתנה לנו הזכות לחופש הצבעה אני חושבת שיש כאן תמימות דעים, וכולנו נצביע בעד יישום החוק.

מיכאל מלכיאור: תודה.

מיכאל מלכיאור: על הנושא השני העקרוני יש מקום לדיון בוועדה לא רק על העניין של שרי אריסון.

מיכאל מלכיאור: ברור שכשיש קיצוצים כאלה נוצר חלל ומישהו ייכנס לחלל הזה.

מיכאל מלכיאור: זה ברור שזה לא יהיה שוויוני, ולא ממלכתי, וזה לא יהיה לפי קנה המידה שקובע משרד החינוך, אלא לפי כל מיני אינטרסים אחרים.

מיכאל מלכיאור: אבל ברור שכשנוצר חלל מישהו ייכנס אליו.

רן כהן: מצד אחד יוצרים מצב שבו הנדבנים מתעשרים בקנה-מידה אדיר, ואחרי זה גם פונים אליהם כי למדינה אין תקציבים לחינוך ולבריאות.

מיכאל מלכיאור: אגב, בחוק ההזנה שנדון בו אחר-כך, זה בדיוק אותו דבר.

מיכאל מלכיאור: זה פעם ראשונה בהיסטוריה של הדמוקרטיה שהכנסת חוקקה חוק שהתשלום עבורו צריך להיות בשנור של המדינה.

מיכאל מלכיאור: חוק ההזנה קובע שחלק מהמימון צריך להיות בשנור של עמותות.

אבשלום וילן: גם על זה הליכוד ירד ל- 12 מנדטים.

מיכאל מלכיאור: בעוד דקות ספורות יהיה פה גם מנכ"ל משרד החינוך.

מיכאל מלכיאור: חבר הכנסת רובי ריבלין, בבקשה.

ראובן ריבלין: החוק הזה הוא בתוקף, והוא לא מושהה מ-30 באפריל 2005.

ראובן ריבלין: אבל אנחנו צריכים לזכור מה המצב שאנחנו נמצאים בו.

ראובן ריבלין: לאחר התייעצות עם המועצה לשלום הילד, הכנסת ראתה בחוק הזה חוק שהוא בסדר עדיפויות ראשון מבחינת טובת הילד.

ראובן ריבלין: היא הודיעה לממשלה שתחילת תוקפו יידחה כדי שהממשלה תוכל להיערך.

ראובן ריבלין: אנחנו, כמובן, היינו עדים להתערבות בג"ץ בחוק ההזנה, ובג"ץ קבע לממשלה את סדר העדיפויות, ואמר שחייבים למלא אחר חוק של הכנסת.

זבולון אורלב: החוק שלי, חוק השילוב.

ראובן ריבלין: נכון, החוק שלך.

ראובן ריבלין: אז נוצרה דילמה גדולה כי משרד החינוך אמר שהואיל והוא מחויב לפעול לפי חוק השילוב הוא ייקח את הכסף למימון חוק השילוב מאיזשהו שירות שאני נותן לחינוך בישראל שאיננו נעשה על-פי חוק.

ראובן ריבלין: נוצר מצב שכדי לבטל עוול אחד יצרנו עוול אחר.

ראובן ריבלין: אז קמה הסערה הגדולה מיהו אשר קובע את סדרי העדיפויות.

ראובן ריבלין: לכן מבחינה פרוצדורלית ייתכן שיקרה אחת משתיים: או שנלך בפרוצדורה של פיצול, ואז יוכל להיות דיון כאשר החוק קיים, ואז תבוא הממשלה ותביא לנו את סדר הפעולות שלה ואת השלבים שבה היא רוצה ליישם את החוק במלואו; או שאתה תקבע מיד אחר ההצבעה דיון עם משרד החינוך לגבי יישומו של חוק זה מבחינת סדרי העדיפויות, ומהיכן לוקחים ומה נותנים כדי לאפשר את ביצוע החוק ככתבו וכלשונו.

ראובן ריבלין: בזמנו ב- 4 קריאות – לא בחוק הסדרים שהפך פלסתר את כל עבודת הכנסת.

ראובן ריבלין: זבולון אורלב היה בין היוזמים וגם עוזי לנדאו למרות עיסוקיו הרבים בנושאי ביטחון ומדיניות מצא לנכון לייחד את כל הזמן שהיה אפשר כדי להעביר את החוק הזה- -

זבולון אורלב: אחרי 3 כנסות שלא הצליח.

ראובן ריבלין: - - החוק שראינו בכנסת – והודענו לממשלה – בסדר עדיפויות ראשון מבחינת שלום הילד.

ראובן ריבלין: לכן אני מציע שמיד יתקיים דיון לביצוע החוק.

מיכאל מלכיאור: אני רוצה לשמוע ממך התייחסות למה שאמר אביגדור פה.

מיכאל מלכיאור: איך אתה מגיב לדבר הזה?

ראובן ריבלין: אני אסביר לך מה הדילמה שאביגדור מעלה.

ראובן ריבלין: לאחר שחוקקנו את החוק הזה ולאחר שנמצאנו במצב שבו הכנסת חוקקה חוקים בלי שהממשלה הייתה יכולה לממן את הפעלתם, חוקקנו חוק תקציבי שבו 50 חברי הכנסת מחויבים לכל חוק שעלותו למעלה מ- 5 מיליון.

ראובן ריבלין: מה שאומר אביגדור זאת דילמה של הממשלה, כי הממשלה היום נמצאת במצב שבו הכנסת מחוקקת חוקים בצורה מטורפת, שעלותם מיליארדים למדינה, ואין מי שקובע את סדר העדיפויות.

אבשלום וילן: זה קיים כבר 3 שנים.

ראובן ריבלין: נכון.

ראובן ריבלין: אבל יש עוד חוקים לפני-כן.

ראובן ריבלין: צריך להסיר את העניין הזה מסדר היום.

ראובן ריבלין: היום יש כלי שבולם את הכנסת מחקיקה לא אחראית מבחינה תקציבית, כי סדרי העדיפויות בתקציב נתונים לממשלה.

ראובן ריבלין: על זה היא נופלת ועל זה היא קמה.

ראובן ריבלין: על זה היא הולכת מ- 40 ל-12, וחוזר חלילה.

מיכאל מלכיאור: כשאתה אומר "חוזר חלילה", אני רוצה לציין שלצערי, גם שרת החינוך תמכה בביטול הקודם.

ראובן ריבלין: בוודאי.

מיכאל מלכיאור: יש פה משהו הרבה יותר יסודי בסדרי ממשל במדינת ישראל במה שהוא אמר שלא קשור בחוק הזה.

מיכאל מלכיאור: ראוי להעלות את זה במקום הראוי.

ראובן ריבלין: זה מן הפרט אל הכלל.

ראובן ריבלין: אתה תדון בחוק הזה- -

אבשלום וילן: רוב הפרלמנטים בעולם לא מסוגלים להתקרב לתקציב.

אבשלום וילן: לזכותו של הפרלמנט הישראלי ייאמר שהוא מסוגל.

מיכאל מלכיאור: אבל לא יכול להיות שיושב כאן

מיכאל מלכיאור: מנכ"ל משרד ראש הממשלה לשעבר, וסיפר שאנחנו יכולים לשבת פה ולחוקק חוקים ולקבל אותם בהסכמה של "פה-אחד", והממשלה תעשה מה שהיא רוצה.

רן כהן: - - - שלא יהיה מנכ"ל משרד ראש הממשלה, שיהיה ראש הממשלה – מה שהכנסת מחוקקת חייבים ליישם.

ראובן ריבלין: אני שמעתי מה שהוא אמר, וזה כיסא המפלט של הממשלה, והוא אינו נכון ברוב המקרים.

ראובן ריבלין: אם הכנסת, בעצה אחת עם הממשלה – ולפעמים עם התנגדותה של הממשלה – קבעה סדר עדיפויות, הממשלה מחויבת לסדר העדיפויות הזה.

ראובן ריבלין: אני מציע לא להיכנס למלכודת שהוא טמן לך, אלא ללכת דווקא פה מן הפרט אל הכלל.

מיכאל מלכיאור: נעשה את זה.

מיכאל מלכיאור: חבר הכנסת זבולון אורלב, בבקשה.

זבולון אורלב: כאמור, החוק הזה עבר בכנסת ה- 15, למגינת לבה של הממשלה ובתמיכה של כל חברי הקואליציה גם בוועדת החינוך וגם במליאה.

זבולון אורלב: זה חוק שיזם אותו חבר הכנסת עוזי לנדאו, שלא הצליח להעביר אותו לא בכנסת ה- 12, לא ב- 13 ולא ב- 14, אלא בכנסת ה- 15.

זבולון אורלב: הייתה לי זכות להיות יושב ראש ועדת החינוך שהעביר את החוק הזה.

זבולון אורלב: החוק הזה הוא הכרחי.

זבולון אורלב: הילדים הראשונים שזקוקים לזכות של חינוך הם הילדים החולים.

זבולון אורלב: לילד בריא יש הרבה אלטרנטיבות אחרות – לילד חולה אין שום אלטרנטיבה אחרת.

זבולון אורלב: לכן אם יש לילד זכות במדינת ישראל ללמוד חינם זה קודם כל הילד החולה.

זבולון אורלב: זאת הייתה התפיסה הבסיסית, ולכן ניסינו להגן על כך.

זבולון אורלב: אני סבור שאנחנו לא צריכים לפצל את החוק, צריך להרוג את הביטול כמה שיותר מהר.

זבולון אורלב: זאת עצה טובה של יושב ראש הכנסת לשעבר ויושב ראש הוועדה הנוכחי לקיים דיון בעוד כמה חודשים, איך משרד החינוך מתכוון ליישם את החוק הזה יחד עם אנשי האוצר.

זבולון אורלב: אם מחילים את החוק בהדרגה, ויש כבר היום 60 מיליון שקל כדי לבצע אותו, כפי ששמענו ממר משה שגיא, הרי שלתשס"ז יש כבר 60 מיליון.

זבולון אורלב: הבנתי ממך שיישום החוק הזה עולה כ- 130 מיליון – 60 מיליון ועוד 70 מיליון.

זבולון אורלב: כלומר, 45% ממימון החוק כבר קיים.

זבולון אורלב: כלומר, אין בעיה תקציבית לשנת הלימודים תשס"ז.

זבולון אורלב: גם אם רוצים להוסיף לתשס"ז עוד 25 מיליון, ארבעת חודשי השנה הראשונים נופלים בשנת התקציב 2006; כלומר רק רבע מזה, כ- 6 מיליון שקלים צריך להוסיף.

זבולון אורלב: אני מאמין שעל 6 מיליון שקלים לא צריך להטריח את מנכ"ל משרד החינוך שיבוא משבטי ישראל לפה.

זבולון אורלב: שנבין כולנו על מה מדבר מנכ"ל משרד ראש הממשלה – על תוספת של 6 מיליון שקלים בתקציב 2006.

זבולון אורלב: לכן צריך לבטל את הביטול כמה שיותר מהר.

זבולון אורלב: הדחיות בחוק ההסדרים היו חרפה למדינת ישראל, חרפה למדיניות החברתית.

זבולון אורלב: אני רוצה לומר משהו לשלי: עמותת תללי"ם צריכה לקבל פרס ישראל.

זבולון אורלב: אם לא עמותת תללי"ם אני לא יודע אם היינו יושבים כאן היום ודנים על החוק הזה.

זבולון אורלב: יש לה זכות גדולה שהיא ייסדה את המפעל הזה ב- 10 אצבעות; היא הקדימה את הממסד, היא הקדימה את חברי הכנסת, היא הקדימה את כל מדינת ישראל, ואני לא רוצה להזכיר את כל רשימת האישים הרחבה.

זבולון אורלב: תפקידן של עמותות הוא לפעמים להיות זרז, להיות לחץ.

זבולון אורלב: אם אנחנו נבטל את הביטול, והחוק ייכנס לתוקפו, זה יהיה החג של עמותת תללי"ם שיכולה עכשיו לחפש משימות נוספות ולהוסיף על החוק.

זבולון אורלב: צריך להבין שהחוק הזה הוא חוק מינימום.

זבולון אורלב: מה הוא מבטיח?

זבולון אורלב: - -

רן כהן: זכויות יסוד של הילד החולה.

זבולון אורלב: - - כמה שעות את חושבת שילד חולה מכיתה י"א ששוכב 3 חודשים בבית יקבל?

זבולון אורלב: הוא יקבל 5 שעות שבועיות במקרה הטוב, ביישום המלא, אגב.

זבולון אורלב: כל אחד מבין שילד בכיתה י"א או י"ב שצריך להתכונן לבחינות הבגרות, 5 שעות שבועיות בשבילו זה כלום.

שלי יחימוביץ': אני מקבלת את דבריך.

זבולון אורלב: צריך לדון עם הממשלה, לא עם משרד החינוך.

זבולון אורלב: אנחנו צריכים לעזור למשרד החינוך לקבל כסף מהאוצר.

זבולון אורלב: אם משרד האוצר והממשלה לא יחליטו נלך לבג"ץ.

זבולון אורלב: כך היה עם חוק השילוב.

זבולון אורלב: תפתחו את חוק התקציב של משרד החינוך ותראו שבשנת 2006 משרד החינוך מקבל תוספת של 30 מיליון בזכות החוק הזה.

זבולון אורלב: לולא החוק הזה המשרד לא היה מקבל את התוספת הזאת.

זבולון אורלב: ההורים הלכו לבג"ץ, ואנחנו הלכנו לבג"ץ.

זבולון אורלב: כך יהיה, לפעמים צריך להכריח את הממשלה.

ראובן ריבלין: לא צריך ללכת לבג"ץ, הכנסת צריכה לדאוג שזה כך יהיה.

זבולון אורלב: אני אומר, גם אם הכנסת לא הצליחה- -

ראובן ריבלין: הוועדות צריכות להפסיק לטפל - -

מיכאל מלכיאור: לצערי, אני יודע גם על חוקים אחרי שעבר בג"ץ, אחרי שהייתה החלטת כנסת, וגם היום הם לא מיושמים.

זבולון אורלב: זה רק תלוי בנו, לכנסת יש מספיק כלים לכפות, ולא יכול להיות שיושב ראש הקואליציה – שאני מאוד מכבד אותו באופן אישי – ואומר שהוא לא בטוח שיהיה כסף לממן, אז לא כדאי לחוקק.

זבולון אורלב: זה דבר בלתי קביל.

זבולון אורלב: אני נגד הפיצול, אני בעד ביטול.

ראובן ריבלין: פיצול זה רק טכניקה.

מיכאל מלכיאור: אני הבטחתי שתהיה הצבעה לפני 10:30, ואנחנו נעשה את זה.

מיכאל מלכיאור: נאפשר לחברי הכנסת לומר את דבריהם כי יש כאלה שחייבים להיות בוועדת כספים.

מיכאל מלכיאור: אנחנו נכבד כמובן גם את זה.

מיכאל מלכיאור: אנחנו מברכים את המנכ"ל.

מיכאל מלכיאור: אני יכול רק לעדכן אותך שיש קונצנזוס מקיר לקיר על כך שאנחנו רוצים לדחות את ביטול החוק.

מיכאל מלכיאור: על-פי הצעת היושב ראש הקודם ובתמיכה של חברי הכנסת, אנחנו רוצים לקבוע ישיבה תוך זמן סביר של כחודשיים עד שנת הלימודים הבאה – ונאפשר לך להתארגן ליישום החוק – על הדרך שבה המשרד מתכוון ליישם את החוק.

מיכאל מלכיאור: אני מכיר גם את העמדה שלך, כי דיברנו על זה אתמול, ואני שמח להגיד שיש לך תמיכה מקיר לקיר לכך שהחוק הזה חייב לקבל יישום מלא.

מיכאל מלכיאור: יש גם תמיכה לכך שהמשרד יקבל את כל האמצעים כדי ליישם את זה.

מיכאל מלכיאור: אבל ברור שבין אם זה כך או כך, חייבים ליישם את החוק.

מיכאל מלכיאור: אנחנו שמחים שהגעת לכאן כאיש בשורה לספר לנו על הדבר.

מיכאל מלכיאור: לפני שאתה מקבל את זכות הדיבור, אני אתן לחברת הכנסת אורית נוקד לדבר כי אני יודע שהיא צריכה להיות גם בוועדת כספים.

אורית נוקד: ראשית, אני רוצה לברך אותך על העמדה שהבעת בתחילת הישיבה.

אורית נוקד: אני בטוחה שאנחנו נצליח לבטל את הסעיף בחוק ההסדרים, שלטעמי, פוגע בזכויות יסוד.

אורית נוקד: ובמי פוגעים פה?

אורית נוקד: פוגעים בילדים שזה הדבר הכי יקר לנו; ילדים חולים ובחינוך, שהוא ערך בפני עצמו.

אורית נוקד: אני לא אחזור על דברים שנאמרו.

אורית נוקד: השילוב חייב לגרום לכך שהביטול ייעשה.

אורית נוקד: לכן אני תומכת בהצעה של ביטול, ודיון בשלב מאוחר יותר לגבי היישום.

אורית נוקד: דבר נוסף, החוק לא רק פוגע בשכבות החלשות, אלא במקרים מסוימים גם במשפחות מהמעמד הבינוני, וכמובן תלוי מהו סוג המחלה.

אורית נוקד: הייתי בבית-חולים שניידר במחלקה האונקולוגית וראיתי משפחות וילדים, ורואים מה קורה להם כשנופל האסון של ילד חולה במחלה חשוכת מרפא.

אורית נוקד: יש הוצאות נוספות; אחד ההורים צריך כמובן להישאר ליד הילד החולה, ולכן אסור לנו לאשר את הסעיף הזה.

מרינה סולודקין: ברור שיש הסכמה מקיר לקיר.

מרינה סולודקין: דבר שני, אנחנו טועים כי כשאנחנו רואים איך חוק שחוקקנו בכנסת שזה לא משרד שאחראי על החוק.

מרינה סולודקין: אף פעם לא יהיה כסף אם אנחנו לא נותנים את הכסף הזה ישירות למשרד שאחראי על תהליך החינוך.

מרינה סולודקין: 60 מיליון שקל זה הרבה שעות לימודים שחסרים למורים שלנו.

מרינה סולודקין: מפטרים אותם כי אין מספיק שעות לימוד.

מרינה סולודקין: אני מאוד ממליצה שאחרי התקציב החוק ייושם בידי משרד החינוך.

אבשלום וילן: פרוצדורלית, כמו שאמר מנכ"ל משרד ראש הממשלה לשעבר, ככה מתנהלים החיים.

אבשלום וילן: אבל כדי שהם לא יתנהלו כך יש לנו 2 אפשרויות בסיסיות: האחת, לדחות את החוק ולא לפצלו, משום שברגע שאתה מפצל יש לאגף התקציבים באוצר יש טענה פרוצדורלית: הנושא עדיין בדיון, עד שהוא לא ייגמר אני לא מתקצב, ושהמנכ"ל והשרה יעשו את כל המאמץ- -

קריאות: נכון.

אבשלום וילן: - - כך הפרקטיקה של החיים לימדה גם אותנו, לא רק אותו.

אבשלום וילן: הפתרון השני הוא שאם הממשלה תתעקש הדרך לבג"ץ פתוחה לפני האזרחים, ושם נכריח אותם.

אבשלום וילן: לכן פרוצדורלית לגמרי אני מציע לא להסכים לשום פיצולים, אלא רק לדחייה, ולאחר שתהיה דחייה תתחיל שיחה רצינית בין האוצר לבין משרד החינוך.

מיכאל מלכיאור: נתת עצה חכמה.

רן כהן: זה מה שצריך לעשות.

מיכאל מלכיאור: מנכ"ל משרד החינוך, בבקשה.

מיכאל מלכיאור: אחר-כך נעשה הצבעה.

שמואל אבואב: אין ויכוח על החשיבות של החוק ועל הצורך ליישם אותו הלכה למעשה.

שמואל אבואב: השאלה היא איך מוציאים אותו לפועל - -

רן כהן: על זה הוויכוח, תדע לך.

שמואל אבואב: - - ואיך מממשים אותו כדי שלא יהיה חוק תיאורטי וכדי שלא נמצא את עצמנו כל הזמן חוזרים ומתדיינים מדוע הוא לא יצא מן הכוח אל הפועל.

שמואל אבואב: יש מספר בעיות כרגע: יש היום 2000 תלמידים שלומדים בבתים.

שמואל אבואב: חסרים לנו כרגע 4 מיליון שקל כדי לממש את מסלול מספר 1 – סיוע ותמיכה לתלמידים שנמצאים בבית וצריך ללוות אותם ולסייע להם בלימוד.

שמואל אבואב: זאת משימה שישבנו עליה אתמול עם האוצר, ואנחנו נפתור אותה בשנת התקציב הזאת.

שמואל אבואב: אנחנו נאפשר למסלול של 2000 תלמידים שמחויבים ללוות אותם ולסייע להם בשנת התקציב הזאת כדי שהיעדר התקציב לא ישבש את המסלול הזה.

שמואל אבואב: בעיה נוספת: יש כרגע 2000 תלמידים שנמצאים בבתי חולים, ולהם יש כיתות ומסלולי לימוד; והבעיה השלישית היא איך להרחיב את החוק לעוד 2000 תלמידים.

רן כהן: ל- 2000 הראשונים, לאלה מובטח- -

אורית נוקד: זה ה- 60 מיליון?

קריאה: כן.

שמואל אבואב: אנחנו יכולים בשנת התקציב הזאת עם עיבוי של התקציב, עם תיקונים, עם הסטות – עם כל מיני אפשרויות – לספק שני תוצרים: אל"ף – 2000 ילדים לומדים בבתיהם, מלווים על ידי מורים; בי"ת – אלפיים תלמידים במוסדות הבריאות מקבלים סיוע ותמיכה לימודית.

ג'מאל זחאלקה: כמה זה?

שמואל אבואב: יחד זה יהיה 4000.

שמואל אבואב: דבר שלישי: כדי שהחוק ימומש ככתבו וכלשונו חסרים לנו עוד 2000 תלמידים.

שמואל אבואב: לא נצליח במקורות התקציביים להתמודד עם זה בשנת 2006.

שמואל אבואב: לכן אני מציע שתיתנו לנו להביא להשלמת הביצוע של 4000 תלמידים.

שמואל אבואב: שזה יהיה רציני, שזה יהיה כמו שצריך להיות; תנו לנו לבצע את ה- 2000 האחרים בהדרגתיות- -

מיכאל מלכיאור: יש לך את זה בחוק.

שמואל אבואב: - - ולא בשנת התקציב הזאת כי לא נעמוד בזה.

מיכאל מלכיאור: תודה.

מיכאל מלכיאור: אנחנו מקבלים את דבריו של המנכ"ל ואת הרצון הטוב.

מיכאל מלכיאור: אני מבקש לעשות עכשיו הצבעה.

מיכאל מלכיאור: יש לך תשובה בתוך יישום החוק, תלמד את זה.

מיכאל מלכיאור: אנחנו ישבנו על זה כבר שבוע שעבר.

מיכאל מלכיאור: אני עושה עכשיו הצבעה.

מיכאל מלכיאור: אני מציע בהצבעה לבטל את סעיף 59 בחוק ההסדרים שרוצה לדחות את יישומו של חוק חינוך חינם לילדים חולים.

יהודית גידלי: אני מקריאה שמית.

יהודית גידלי: חבר הכנסת מיכאל מלכיאור.

מיכאל מלכיאור: אני מצביע בעד הביטול.

יהודית גידלי: רונית תירוש.

רונית תירוש: בעד הביטול של חוק ההסדרים.

יהודית גידלי: חברת הכנסת מרינה סולודקין.

מרינה סולודקין: בעד.

יהודית גידלי: חבר הכנסת חיים אמסלם או מישהו אחר מש"ס.

קריאה: אין.

יהודית גידלי: חבר הכנסת אלכס מילר או חבר הכנסת שגאל?

יהודית גידלי: גם אינם.

יהודית גידלי: חבר הכנסת זבולון אורלב.

זבולון אורלב: בעד הביטול.

יהודית גידלי: עבאס זכור.

עבאס זכור: בעד הביטול.

יהודית גידלי: חבר הכנסת נודלמן או מישהו אחר מקדימה.

יהודית גידלי: אין.

יהודית גידלי: עוד מישהו מקדימה?

יהודית גידלי: אין.

יהודית גידלי: שלי יחימוביץ?

שלי יחימוביץ': בעד הביטול בשמחה.

יהודית גידלי: מישהו מש"ס?

יהודית גידלי: אין.

יהודית גידלי: ראובן ריבלין?

ראובן ריבלין: בעד הביטול.

יהודית גידלי: חבר הכנסת אבשלום וילן ממר"ץ.

אבשלום וילן: בעד הביטול.

יהודית גידלי: טלב אלסאנע?

טלב אלסאנע: בעד.

יצחק קדמן: צריך לברך שהחיינו בשם ובמלכות.

מיכאל מלכיאור: תודה רבה.

מיכאל מלכיאור: אנחנו סוגרים את הישיבה.